מחקר חדש, החוקר את משך הצפייה בסרטוני וידאו באתרי אינטרנט, מצביע על כך שרוב הצופים בסרטונים לא מתמידים בצפייה בהם מעבר לדקה. המחקר, של חברת "טיובמוגול", העוסקת בניתוח הרגלי צפייה בוידאו דרך האינטרנט, בדק את נתוני הצפיות של 188,055 סרטונים בשישה אתרי וידאו שונים. המחקר ארך כשבועיים ובמהלכו נרשמו יותר מעשרים ושתיים מיליון צפיות בסרטונים שנבחרו.
על פי המחקר, 10.39% מהצופים לא שורדים את עשר השניות הראשונות של הסרט, ו- 53.66 אחוז מהצופים לא נשארים לצפות באותו הסרטון למשך יותר מדקה. רק 16.62 אחוז מהצופים מתמידים בצפייה של מעל לשלוש דקות, כשמספר עצום של 90.58 אחוז מהצופים נוטש את הסרטון לפני שחצה את ציון חמש הדקות.
לדברי עורכי המחקר, הנתונים חשובים במיוחד עבור מפרסמים, היכולים להשתמש במידע בכדי להחליט על מיקום הפרסומות בסרטונים השונים. ביוטיוב, למשל, עולות פרסומות הפלאש ברוב הסרטונים לאחר עשר שניות של צפייה - לאחר שיותר מעשרה אחוזים מצופיו של הסרטון כבר נטשו אותו.